På cruise er alle måltider inkludert i prisen og hos mange rederier er det matservering 24 timer i døgnet. Utvalget av spisesteder varierer ut fra hvilket skip og rederi du velger.
Mange rederier opererer med faste bordsettinger til middag i skipets hovedrestaurant. Det vanlige er to bordsettinger, en tidlig og en sen. Tidene varierer fra rederi, skip og seilingsrute, men den tidlige er normalt omkring klokken 18.00 og den sene rundt klokken 21.00.
Enkelte av rederiene har også innført et mer fleksibelt alternativ hvor man selv bestemmer når man vil spise. Du kan få et bord når som helst når hovedspisesalen er åpen. Ofte kan man også reservere måltider for hver kveld på cruiset på forhånd. Gi beskjed ved bestilling hvilken bordsetning dere foretrekker. Rederiene kan ikke garantere at alle forespørsler kan imøtekommes, men de gjør sitt ytterste for at alle skal få sine ønsker oppfylt.
En del rederier har fri bordsetning, dvs. at man kan spise med hvem man vil og når man vil, innenfor hovedrestaurantens åpningstid.
De øvrige restaurantene om bord er åpne på forskjellige tidspunkt, og her kan man komme og gå som man vil. Det finnes som regel buffetrestaurant, pizzeria, kafé og snackbarer i tillegg til hovedrestauranten.
På noen skip finnes det også spesialrestauranter. Her må man reservere bord på forhånd og betale en avgift for å spise, vanligvis $20 – $40 USD per person.
Romservice er tilgjengelig hos alle rederier. Hos de fleste rederier er den inkludert i cruiseprisen, mens hos enkelte rederier tilkommer en liten avgift.